O‘zbekiston Respublikasi Investitsiyalar va tashqi savdo vazirligi faoliyatini takomillashtirishga oid qo‘shimcha chora-tadbirlar to‘g‘risida

Respublikamizga investitsiyalarni jalb qilishni rag‘batlantirish uchun asos sifatida investitsiyaviy muhitni yaxshilash, iqtisodiyot tarmoqlarining raqobatbardoshligini oshirish va investitsiya faoliyatini samarali tartibga solish borasida mamlakatda keng miqyosli ishlar amalga oshirilmoqda.
 Shu bilan birga, hududlarning hamda iqtisodiyot tarmoqlarining xomashyo, infratuzilma va mehnat salohiyatini hisobga olgan holda ishlab chiqilgan investitsiya loyihalarining mavjud emasligi xorijiy kapitalni faol jalb qilish jarayonlariga to‘sqinlik qilmoqda.
 Investitsiya loyihalarining samarali amalga oshirilishi ishlab chiqarish faoliyatiga bo‘sh turgan va qurilishi tugallanmagan obyektlarni jalb qilishni taqozo etadi.
 Potensial investorlarga taklif etish uchun xarajatlarni qoplay oladigan istiqbolli investitsiya loyihalarini ishlab chiqish, mamlakatimiz uchun ustuvor bo‘lgan iqtisodiyot sohalari va tarmoqlariga investitsiyalarni jalb qilishni rag‘batlantirish orqali respublika investitsiya salohiyatini oshirish, shuningdek, O‘zbekiston Respublikasi Investitsiyalar va tashqi savdo vazirligi faoliyatining samaradorligini oshirish maqsadida:
 1. O‘zbekiston Respublikasi Prezidentining 2019-yil 14-yanvardagi “Davlat aktivlarini boshqarish, monopoliyaga qarshi kurashishni tartibga solish tizimini va kapital bozorini tubdan takomillashtirish chora-tadbirlari to‘g‘risida”gi PF-5630-son Farmoniga muvofiq foydalanilmayotgan obyektlardan samarali foydalanish, shuningdek, bo‘sh turgan va qurilishi tugallanmagan obyektlarning ishlab chiqarish faoliyatini tiklashga qaratilgan investitsiya loyihalari (“yo‘l xaritalari”)ni ishlab chiqish bo‘yicha idoralararo komissiyalarning ishchi organi funksiyalari O‘zbekiston Respublikasi Investitsiyalar va tashqi savdo vazirligi (keyingi o‘rinlarda — Vazirlik) zimmasiga yuklatilganligi ma’lumot uchun qabul qilinsin.
 Vazirlikka qo‘shimcha ravishda 70 ta boshqaruv xodimlari shtat birligi, shu jumladan Qoraqalpog‘iston Respublikasi Investitsiyalar va tashqi savdo vazirligi, viloyatlar va Toshkent shahar investitsiyalar va tashqi savdo boshqarmalariga 5 tadan shtat birliklari ajratilsin.
 2. Quyidagilar:
 viloyatlar va Toshkent shahar hokimliklari tuzilmalariga — O‘zbekiston Respublikasi investitsiyalar va tashqi savdo vaziri bilan kelishilgan holda qonun hujjatlarida belgilangan tartibda lavozimga tayinlanadigan va lavozimdan ozod etiladigan hokim o‘rinbosari — viloyatlar va Toshkent shahar investitsiyalar va tashqi savdo boshqarmasi boshlig‘i lavozimi;
 tumanlar (shaharlar) hokimliklari tuzilmalariga — hokim o‘rinbosari — viloyatlar va Toshkent shahar investitsiyalar va tashqi savdo boshqarmasi boshlig‘i bilan kelishilgan holda qonun hujjatlarida belgilangan tartibda lavozimga tayinlanadigan va lavozimdan ozod etiladigan hokim o‘rinbosari — tuman (shahar) investitsiyalar va tashqi savdo bo‘limi boshlig‘i lavozimi kiritilsin.
 3. Quyidagilar:
 viloyat hokimliklari tuzilmalaridagi (Buxoro, Samarqand, Toshkent, Xorazm viloyatlari va Toshkent shahridan tashqari) — viloyat hokimining investitsiyalar, innovatsiyalar, xususiylashtirilgan korxonalarga ko‘maklashish, erkin iqtisodiy va kichik sanoat zonalari hamda turizmni rivojlantirish masalalari bo‘yicha o‘rinbosari lavozimi;
 Buxoro, Samarqand, Toshkent va Xorazm viloyatlari hokimliklari tuzilmalaridagi — viloyat hokimining investitsiyalar, innovatsiyalar, xususiylashtirilgan korxonalarga ko‘maklashish, erkin iqtisodiy va kichik sanoat zonalarini rivojlantirish masalalari bo‘yicha o‘rinbosari lavozimi; 
 Toshkent shahar hokimligi tuzilmasidagi — hokimning investitsiyalar, innovatsiyalar, sanoatni, turizmni rivojlantirish va xususiylashtirilgan korxonalarga ko‘maklashish masalalari bo‘yicha o‘rinbosari lavozimi; 
 tuman (shahar) hokimliklari tuzilmasidagi -hokimning investitsiyalar, innovatsiyalar, xususiylashtirilgan korxonalarga ko‘maklashish va kichik sanoat zonalari, turizmni rivojlantirish masalalari bo‘yicha o‘rinbosari lavozimi;
 Vazirlik tuzilmasidagi — Qoraqalpog‘iston Respublikasi investitsiyalar va tashqi savdo vaziri, viloyatlar va Toshkent shahar investitsiyalar va tashqi savdo boshqarmalari boshlig‘i hamda tumanlar (shaharlar) investitsiyalar va tashqi savdo bo‘limlari boshlig‘i lavozimlari tugatilsin.
 4. Belgilab qo‘yilsinki:
 viloyatlarda, tumanlarda (shaharlarda) kichik sanoat zonalarini hamda Toshkent shahrida sanoatni rivojlantirish borasidagi vazifalar hokimning iqtisodiyot va tadbirkorlik masalalari bo‘yicha tegishli birinchi o‘rinbosari zimmasiga yuklanadi;
 tumanlarda (shaharlarda) turizmni rivojlantirish borasidagi vazifalar hokimning yoshlar siyosati, ijtimoiy rivojlantirish va ma’naviy-ma’rifiy ishlar bo‘yicha tegishli o‘rinbosari zimmasiga yuklanadi;
 Vazirlikning mazkur bandga muvofiq bo‘shayotgan shtat birliklari Vazirlikning tegishli tarkibiy bo‘linmalarida saqlanib qolinadi.
 5. Qoraqalpog‘iston Respublikasi Jo‘qorg‘i Kengesiga mazkur qarorning 2 — 4-bandlari talablariga muvofiq Qoraqalpog‘iston Respublikasi Vazirlar Kengashining yangilangan tuzilmasini tasdiqlash tavsiya etilsin. 
 6. O‘zbekiston Respublikasi Investitsiyalar va tashqi savdo vazirligi huzuridagi Texnologik rivojlanish agentligi hamda O‘zbekiston Respublikasi Tashqi iqtisodiy faoliyat milliy banki huzuridagi “Investitsiyalar bo‘yicha ekspert markazi” unitar korxonasi negizida O‘zbekiston Respublikasi Investitsiyalar va tashqi savdo vazirligi huzuridagi Investitsiya loyihalarini ishlab chiqish markazi (keyingi o‘rinlarda — Markaz) tashkil etilsin va uning asosiy vazifalari hamda faoliyat yo‘nalishlari etib quyidagilar belgilansin:
 innovatsion, yetakchi texnologiyalar va klaster yondashuvini qo‘llagan holda ichki va tashqi bozorlarda raqobatbardosh tayyor mahsulotlar(tovarlar) ishlab chiqarishni kengaytirish uchun mamlakatning raqobatdagi ustunligi, sanoat, infratuzilma, xomashyo va inson salohiyatini safarbar qilishga yo‘naltirilgan yangi investitsiya loyihalarini aniqlash va ishlab chiqish;
 ishlab chiqarish hajmlarini kengaytirish, tashqi bozorlarga chiqish va jahon bozorlariga raqobatbardosh tayyor mahsulotlarni chiqarish uchun mavjud ishlab chiqarish quvvatlarini va istiqbolli korxonalarni modernizatsiya qilish, texnik va texnologik qayta jihozlash bo‘yicha investitsiya loyihalarini ishlab chiqish; 
 har bir hududning ishlab chiqarish salohiyati va investitsiya hajmlariga bo‘lgan ehtiyojlarini aks ettiruvchi, potensial investorlarni qiziqtirishi mumkin bo‘lgan dastlabki hisob-kitoblar va boshqa ma’lumotlarga ega bo‘lgan aniq loyihalarni ifodalovchi O‘zbekiston Respublikasining interaktiv investitsiya xaritasini ishlab chiqish va joriy etish;
 investitsiya loyihalariga texnik hamrohlik qilish, shuningdek, xalqaro standartlarga muvofiq ularning texnik-iqtisodiy asoslanishlarini mahalliy va xorijiy loyiha-tadqiqot va injiniring tashkilotlarini jalb qilgan holda ishlab chiqish uchun zarur bo‘lgan litsenziya dasturlari va tizimlarning ma’lumotlar bazasini shakllantirish; 
 Vazirlik va O‘zbekiston Respublikasi Investitsiyalar va tashqi savdo vazirligi huzuridagi Xorijiy investitsiyalarni jalb etish agentligiga potensial investorlarni jalb qilish uchun investitsiya loyihalarini, shu jumladan dastlabki texnik-iqtisodiy asoslanishlar bilan birga kiritish. 
 7. O‘zbekiston Respublikasi Investitsiyalar va tashqi savdo vazirligi huzuridagi Investitsiya loyihalarini ishlab chiqish markazi boshqaruv xodimlarining cheklangan soni50 nafardan iborat tuzilmasi 1-ilovaga muvofiq tasdiqlansin, shu jumladan O‘zbekiston Respublikasi Davlat budjetidan moliyalashtiriladigan qo‘shimcha 33 ta boshqaruv xodimlari shtat birligi ajratilsin.
 Belgilansinki, mazkur qarorga muvofiq Vazirlik va Markazga ajratilayotgan qo‘shimcha shtat birliklari 103 ta boshqaruv xodimlari shtat birligi, shu jumladan tegishincha O‘zbekiston Respublikasi Iqtisodiyot va sanoat vazirligi hamda Davlat soliq qo‘mitasi hududiy bo‘linmalarining 35 tadan, shuningdek, Davlat bojxona qo‘mitasi hududiy bo‘linmalarining 33 ta shtat birligi qisqartirilishi hisobidan amalga oshiriladi. 
 8. Belgilab qo‘yilsinki:
 a) quyidagilarni lavozimiga tayinlash va lavozimdan ozod etish:
 Markaz direktorini — O‘zbekiston Respublikasi investitsiyalar va tashqi savdo vazirining taqdimnomasiga binoan O‘zbekiston Respublikasi Vazirlar Mahkamasi tomonidan;
 Markaz direktori o‘rinbosarlarini — O‘zbekiston Respublikasi investitsiyalar va tashqi savdo vaziri tomonidan amalga oshiriladi;
 b) Markaz direktori moddiy ta’minot, ijtimoiy va transport xizmati ko‘rsatish shartlari bo‘yicha vazir o‘rinbosariga tenglashtiriladi;
 v) Markaz xodimlariga nisbatan Vazirlikning markaziy apparati xodimlari uchun belgilangan mehnatga haq to‘lash, moddiy rag‘batlantirish va ijtimoiy himoya shartlari tatbiq etiladi; 
 g) xizmatchilarning asosiy lavozimlari va ishchilarning kasblari klassifikatori ishga qabul qilishda ta’limning minimal darajasi va ishchilarga kasbi bo‘yicha malakaviy razryadlarni belgilash qismida Markaz uchun, xorijiy davlatlarda oliy o‘quv yurtlarini tugatgan tegishli yo‘nalishdagi mutaxassislarga nisbatan qo‘llanishi, istisno tariqasida, tavsiyaviy xaraktyerga ega bo‘ladi;
 d) Markaz O‘zbekiston Respublikasi Investitsiyalar va tashqi savdo vazirligi huzuridagi Texnologik rivojlanish agentligi va O‘zbekiston Respublikasi Tashqi iqtisodiy faoliyat milliy banki huzuridagi “Investitsiyalar bo‘yicha ekspert markazi” unitar korxonasining barcha huquqlari,majburiyatlari va shartnomalari bo‘yicha huquqiy vorisi hisoblanadi;
 e) ushbu qaror kuchga kirgunga qadar ustav fondi (kapitali)ni shakllantirishga kiritilgan investitsiyalar va O‘zbekiston Respublikasi Tashqi iqtisodiy faoliyat milliy bankining “Investitsiyalar bo‘yicha ekspert markazi” unitar korxonasining kreditor va boshqa qarzdorligini qoplashga yo‘naltirilgan mablag‘lar bank xarajatlari hisoblanadi;
 j) Markaz iqtisodiyotning tegishli tarmoqlarida investitsiya takliflarini ishlab chiqish masalalari bo‘yicha vazirliklar, idoralar va mahalliy ijro hokimiyati organlari faoliyatini muvofiqlashtirishda Vazirlikka ko‘maklashadi. 
 9. Quyidagilar Markaz faoliyati va uning ta’minoti xarajatlarini moliyalashtirish manbalari etib belgilansin:
 O‘zbekiston Respublikasi Davlat budjeti mablag‘lari;
 xalqaro moliya institutlari va donor mamlakatlarning texnik ko‘magi mablag‘lari;
 qonun hujjatlarida taqiqlanmagan boshqa manbalar.
 10. O‘zbekiston Respublikasi Moliya vazirligi:
 2019-yilda mazkur qarorni amalga oshirish borasida Markaz xarajatlari, shu jumladan 3 ta yengil avtomobilni sotib olish va ta’minlash uchun O‘zbekiston Respublikasi Davlat budjeti parametrlari doirasida mablag‘lar ajratsin hamda 2020-yildan boshlab, har yili zarur budjet mablag‘larini nazarda tutsin;
 mazkur qaror qoidalaridan kelib chiqqan holda 2019-yil uchun tasdiqlangan O‘zbekiston Respublikasi Davlat budjeti xarajatlari parametrlariga tegishli o‘zgartirishlar kiritsin.
 11. Belgilansinki, Markaz o‘ziga yuklatilgan vazifalar va funksiyalarni amalga oshirish uchun quyidagi huquqlarga ega:
 davlat organlarining ma’lumotlar bazalaridan belgilangan tartibda foydalanish, Markaz vakolatiga kiradigan masalalarni hal etish uchun davlat va xo‘jalik boshqaruvi organlari, mahalliy davlat hokimiyati organlari, respublikaning xorijdagi diplomatik va savdo vakolatxonalari, Markaziy bank va tijorat banklaridan ma’lumotlarni so‘rab olish;
 davlat statistika organlaridan zarur statistik ma’lumotlarni beg‘araz asosda olish;
 o‘z vakolati doirasida ekspert-tahliliy ishlarni olib borish va investitsiya takliflarini ishlab chiqish uchun to‘g‘ridan to‘g‘ri shartnomalarni tuzish orqali xalqaro ekspertlarni, davlat tashkilotlari va ularning vakillarini, mahalliy va xorijiy loyiha-tadqiqot va injiniring kompaniyalarini,shuningdek, alohida mutaxassislarni jalb qilish. 
 14. Markaz beg‘araz foydalanish huquqi asosida Toshkent shahri, Yashnobod tumani, Istiqlol ko‘chasi, 51-uy manzili bo‘yicha joylashtirilsin.
 15. O‘zbekiston Respublikasi Vazirlar Mahkamasi,zarur hollarda, Markaz faoliyati natijalarini baholash asosida uning boshqaruv xodimlari shtat birligini oshirish masalasini ko‘rib chiqsin.
 16. O‘zbekiston Respublikasi Prezidentining va O‘zbekiston Respublikasi Vazirlar Mahkamasining ayrim qarorlariga 2-ilovaga muvofiq o‘zgartirishlar kiritilsin.
 17. Vazirlik manfaatdor vazirlik va idoralar bilan birgalikda bir oy muddatda:
 O‘zbekiston Respublikasi Prezidentining 2019-yil 29-apreldagi PQ-4300-son qarori bilan tasdiqlangan Xorijiy investorlarga taklif etiladigan istiqbolli investitsiya takliflarining ro‘yxatida nazarda tutilgan investitsiya loyihalarini, zarur hollarda, texnik-iqtisodiy asoslanishlar bilan birga ishlab chiqishni ta’minlasin; 
 Markazning asosiy vazifalari va faoliyati yo‘nalishlaridan kelib chiqqan holda hududlar kesimida 2019-2020-yillar uchun dastlabki hisob-kitoblarni nazarda tutadigan Investitsiya loyihalarini ishlab chiqish dasturini tasdiqlasin;
 “O‘zInjiniring” respublika loyiha instituti va “O‘zLITIneftegaz” AJning “UorliParsons O‘zbekiston injiniring” QK MChJdagi ulushlarini Markazga o‘tkazishning maqsadga muvofiqligi to‘g‘risidagi takliflarni O‘zbekiston Respublikasi Vazirlar Mahkamasiga kiritsin;
 O‘zbekiston Respublikasi Investitsiyalar va tashqi savdo vazirligi huzuridagi Investitsiya loyihalarini ishlab chiqish markazi to‘g‘risidagi nizomni tasdiqlash to‘g‘risidagi Vazirlar Mahkamasi qarori loyihasini belgilangan tartibda kiritsin;
 qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida takliflar kiritsin. 
 18. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Bosh vazirining o‘rinbosari E.M. Ganiyev zimmasiga yuklansin.
 1. O‘zbekiston Respublikasi Prezidentining 2019-yil 28-yanvardagi “O‘zbekiston Respublikasi Investitsiyalar va tashqi savdo vazirligi faoliyatini tashkil etish to‘g‘risida”gi PQ-4135-son qarorida:
 a) 1-bandda:
 to‘rtinchi xatboshi chiqarib tashlansin;
 beshinchi xatboshi to‘rtinchi xatboshi etib hisoblansin;
 b) 2-bandda:
 to‘rtinchi xatboshidagi “Texnologik rivojlanish agentligi” so‘zlari “Investitsiya loyihalarini ishlab chiqish markazi” so‘zlari bilan almashtirilsin;
 beshinchi xatboshi quyidagi tahrirda bayon etilsin:
 “Vazirlik, Vazirlik huzuridagi Xorijiy investitsiyalarni jalb etish agentligi, Eksportni rag‘batlantirish agentligi va Investitsiya loyihalarini ishlab chiqish markazi boshqaruv xodimlarining cheklangan soni 1 534 nafar, shu jumladan Vazirlikning markaziy apparati boshqaruv xodimlari — 276 nafar etib belgilansin”;
 v) 3-bandning ikkinchi xatboshidagi “Texnologik rivojlanish agentligi” so‘zlari “Investitsiya loyihalarini ishlab chiqish markazi” so‘zlari bilan almashtirilsin;
 g) 4-bandda:
 ikkinchi va uchinchi xatboshilardagi “Texnologik rivojlanish agentligi” so‘zlari “Investitsiya loyihalarini ishlab chiqish markazi” so‘zlari bilan almashtirilsin;
 to‘rtinchi — oltinchi xatboshilar chiqarib tashlansin;
 d) 7-bandning beshinchi xatboshidagi “Texnologik rivojlanish agentligi” so‘zlari “Investitsiya loyihalarini ishlab chiqish markazi” so‘zlari bilan almashtirilsin;
 e) 16-bandning “e” kichik bandi to‘rtinchi xatboshidagi “va Texnologik rivojlanish agentligi” so‘zlari chiqarib tashlansin;
 j) 2-ilovada “Texnologik rivojlanish agentligi” bloki “Investitsiya loyihalarini ishlab chiqish markazi” bloki bilan almashtirilsin;
 z) 3-ilovaning rus tilidagi matnida “1217ed.” va “226 ed.” so‘zlari mos ravishda “1534 ed.” va “276 ed.” so‘zlari bilan almashtirilsin;
 i) 6-ilova quyidagi tahrirda bayon etilsin:
 2. O‘zbekiston Respublikasi Prezidentining 2019-yil 20-fevraldagi “Qurilish materiallari sanoatini tubdan takomillashtirish va kompleks rivojlantirish chora-tadbirlari to‘g‘risida”gi PQ-4198-son qarorining 9-bandi ikkinchi xatboshidagi “Texnologik rivojlanish agentligi” so‘zlari “Investitsiya loyihalarini ishlab chiqish markazi” so‘zlari bilan almashtirilsin. 
 3. Vazirlar Mahkamasining 2019-yil 10-maydagi 390-son qarori bilan tasdiqlangan O‘zbekiston Respublikasi Investitsiyalar va tashqi savdo vazirligi to‘g‘risidagi nizomda:
 9-bandning sakkizinchi xatboshidagi “Texnologik rivojlanish agentligi” so‘zlari “Investitsiya loyihalarini ishlab chiqish markazi” so‘zlari bilan almashtirilsin;
 35-bandning ikkinchi va uchinchi xatboshilaridagi “Texnologik rivojlanish agentligi” so‘zlari “Investitsiya loyihalarini ishlab chiqish markazi” so‘zlari bilan almashtirilsin.